Ole Sohn (SF), 2005-11-24:
Det er som sædvanlig altid interessant at diskutere servicedirektivet.
Selv om vi nu har diskuteret en halvanden times tid, er det ikke lykkedes mig endnu at finde nogen nye pointer i forhold til den debat, vi havde umiddelbart før ferien, men det er selvfølgelig altid interessant at få frisket debatten op, sådan at vi hele tiden er ajour med, hvor vi står.
Jeg synes faktisk, der er sket meget, meget positivt i debatten i Danmark om servicedirektivet, fra SF – som det første parti i øvrigt – for flere år siden rejste debatten på et landsmøde om, at vi er nødt til at sætte ind mod det forslag til servicedirektiv, som Kommissionen er kommet med, og til i dag, hvor der er et markant flertal i Folketinget, for ikke at sige, at der mig bekendt ikke er et eneste parti i Folketinget, som støtter det forslag til servicedirektiv, som Kommissionen er fremkommet med.
Det er jo en fantastisk udvikling, der er foregået over de sidste 2 år, fordi vi er dykket ned i det og kan se, at servicedirektivet indeholder en række fundamentale problemer for det danske velfærdssamfund.
Herunder er selvfølgelig et af de centrale punkter oprindelseslandsprincippet, hvor man så at sige tilter den form for samarbejde, vi har i dag, hvor man følger værtslandets regler og love, til at man nu ifølge Kommissionen skal følge oprindelseslandets.
Det giver selvsagt en række problemer ikke kun for Danmark, men for en lang række europæiske lande, og det er jo også derfor, at Kommissionen er stødt på så stor modstand, at forslaget ikke er blevet realiseret endnu.
Der er også hele spørgsmålet om den danske arbejdsmarkedsmodel, som vi også er nødt til at stå vagt om, og derfor er det helt afgørende, at Kommissionens forslag til servicedirektiv ikke kommer igennem.
På den baggrund synes jeg, det er godt, at regeringen har lyttet til den kritik, der har været, og at der i dag pågår meget konstruktive drøftelser om at fastlægge et forhandlingsmandat fra dansk side, som gør, at vi ikke undergraver danske arbejdsmarkedsregler, at vi ikke undergraver danske regler og love i det hele taget, når der udføres tjenesteydelsesopgaver i Danmark.
Det er det, der er det helt afgørende.
Men det, der er det allervæsentligste, er, at Folketinget og hermed også forespørgerne skal være opmærksomme på, at servicedirektivet henhører under det indre marked, altså at det kan vedtages med kvalificeret flertal.
Så det allerværste, Danmark kan gøre, er af principielle grunde at lægge armene over kors og sige: Vi kan ikke lide det udkast, der er.
Derfor sætter vi M021S13541431NAKL.FM Page 1373 Tuesday, January 31, 2006 1:41 PM os over i et hjørne og siger, at det vil vi ikke være med til.
Det er den sikre måde at blive stemt ned på.
EU er en kampplads, og der er man nødt til at kæmpe dag for dag, indtil man får ændret så meget i direktivet, at det er acceptabelt, at det er spiseligt, og at nogle af kerneproblemerne er blevet løst.
Jeg skal på vegne af Venstre, Socialdemokratiet, Det Konservative Folkeparti, Det Radikale Venstre og SF fremsætte følgende: Forslag til vedtagelse
»Folketinget lægger vægt på, at der sikres et velfungerende indre marked for tjenesteydelser, hvor muligheden for adgang til andre EU-landes markeder forbedres.
Men Folketinget kan ikke støtte Kommissionens servicedirektivforslag, da det rejser en række problemer.
Det vedrører navnlig den foreslåede anvendelse af oprindelseslandsprincippet og den manglende sikkerhed for, at den danske arbejdsmarkedsmodel kan fastholdes.
På den baggrund opfordrer Folketinget regeringen til at fortsætte drøftelserne om en dansk forhandlingslinje, der tager sigte på at løse disse problemer.«